OpenLLM-France/wikimedia huggingface dataset:
# Buhez ar Sent/1912/Mauris, ofiser

| ◄ Thomas Villanova | Mauris | Thekla  ► |
Ober a rêr hirie ive gouel an ofiser bras sant Mauris, ha hini e c’houec’h mil soudard a oe merzeriet en kichen Martigny, er Suis, abalamour ma ne felle ket d’eze kemer peurz en eur zakrifis en enor d’an idolou (286).
Ma ho peus c’hoant e selaoufe Doue ho peden, selaouet hini ar paour ; ma ho peus c’hoant e teufe Doue da evesât ouz hoc’h ezommou, evesaet ouz re ar paour ; et, dreist-oll, da gas d’ar re ne gredont ket goulenn ; lezel aneze da c’hortoz an aluzen a zo ober d’eze he frenan.
Sant Thomas Villanova.
# Kroaz aour Plouaret

| ◄ Penheres Crec’hgoure | Kroaz aour Plouaret | Logdu ► |
Kaera tri zenzaour ’zo er bed,
A zo ho zri en Plouaret :
Al lamp-arc’hant, ar werenn-vraz,
Hag ar groaz-aour, ’zo kaeroc’h c’hoaz !
 Kenta ma oenn en Plouaret,
Oa ur zulwez, en ofern-bred :
Pa oann en tro ’r prosession,
Skoas ur remorz em c’halon.
 Skoas ur remorz em c’halon,
Welet ur groaz-kaer dirazon :
Na setu ur groaz-kaer meurbed, Hag a ve mad d’ar C’hozannet !
 Hag a ve mad d’ar C’hozannet
D’ober peziou pemp-realed ! ’Ve mad da Iannik ar C’hozan,
’Zo bet mewell er Prat-Ledan !
Hanter-kant nozwes ez on bet
En santes Barba o kousket,
’Klask laeres kroaz-aour Plouaret,
Ha pa varwjenn, n’hen grajenn ket !
 Penamet honnont, groeg ’nn Dantec,
’Deuz ann alc’houeou d’in roët ;
’Deuz roët d’in ann alc’houeou,
P’oa et ann dut d’ho gweleou.
 Pa oann antreet ar vered,
Ha me ’rankontr ur c’hi-barbet ;
Ha me ’rankontr ur c’hi-barbet,
Hag hen euz d’in-me lavaret :
 — Mar laeres ’r groaz, me as salvo,
Ha mar na reez, me as daono ! —
Pa oann ’tigori ’nn or genta,
’Komansas ’r c’hleïer da vralla ;
Ar sierjou-koar da allumi,
Daoulagad ’r zent da lugerni ;
Hag ar grusifi ’laret d’in :
Leusk hi zenzaourou gant Mari ! —
 Pa oann o serri ’nn diweza,
’Lare ’r person ’n he bresbitoar :
— Aotro Doue, Plouaridiz,
Na setu laeret hon iliz ! —
 Pa oann arru war bont ’r Zaozon,
Ar c’huruno ’ komanz da zon :
— Kouraj ! kouraj kamaraded,
Arru omp tost da Lanvellec !
 — Mari Garan, digoret ho tor,
Biskoaz n’ho po bet sort digor ;
Biskoaz sort digor n’ho po bet,
Set’ aze kroaz aour Plouaret ! —
 Mari Garan, ’vel ma klewas,
Hi gwinn da redek a leuskas ;
Hi gwinn da redek ’deuz leusket,
Gant ar joa euz kroaz Plouaret !
 Nao c’harg-keuneud am euz dewet,
Nao fillik-arm am euz fontet,
’Klask fonta kroaz aour Plouaret,
Hag a varwjenn n’hen grajenn ket !
 Hag a varwjenn, n’hen grajenn ket,
Blamour d’hon Zalwer benniget ;
Blamour d’hon Zalwer benniget,
A oa er groaz krusifiet.
 En un arc’h-stoup en Lanvellec
’Ma brema kroaz-aour Plouaret,
N’ema ket hi far war ann douar,
Met en Langoat ema hi c’hoar !
Kanet gant Barba Tassel, en bourk Plouaret, — 1867.
* ↑ Le Prat-Ledan est un village à moins d’un kilomètre du bourg de Plouaret.
* ↑ Sainte-Barbe est une chapelle du 16$^e$ siècle, dans le bourg même de Plouaret.
* ↑ Variante :  Un dra em speret lavar d’in : — Lez hi zenzaourou gant Mari ; Lez hi zenzaourou gant Mari, Rag mar laeres, krouget a vi ! —
# Kristenien, bobl eürus

Oberennoù damheñvel pe handelvoù all zo ivez, gwelout Var ar memes sujet (benediccion ar Sacramant) ha Christenien, pobl evrus.
| ◄ Adoromp ol e Zakramant an Oter | Kristenien, bobl eürus | Jezus, Zalver adorabl ► |
* Ni hoc’h ador a galon,
* Ni hoc’h ador a galon,
* Ni hoc’h ador gant gwir devosion.
# Kroaz Jesus

| ◄ Hano Jesus | Kroaz Jesus | Ali Spered Doue ► |
"Piou a welan"
* 2.
* Perag e c’houzanvo Doue
* Eur maro mezus, trist,
* Perag eo staget aze
* Ma Zalver Jesus-Krist?
* N’em rei evit hon foaniou
* Ra Jesus ouc’h ar pren
* Hep merit bras he varo
* Na vije zalvet den.
* 3.
* Dre verit maro Jesus
* Eo offret d’ar boblou
* Eur zividigez eurus
* Ha vad-eur ha C’hrasou
* Ra vezo Jesus hirie
* Meulet gant broadou
* Evel gant aele Doue
* En kaerder an envou.
# Kroazik va Gwestlou

| ◄ Ar vezen hag ar zitrouillezen | Kroazik va Gwestlou | An Nevez-Amzer ► |
D’am mignoun I. Quélennek.
* E harz an aoteriou, en deiz-se daoulinet,
* Da Grouer ar bed-oll me am beuz lavaret :
* « D’eoc’h-hu, ô va Aotrou, me a ro va c’halon,
* « A vrema da viken, renit, renit warnhon.
* « Paourentez ha Gwerc’hded, ive Sentidigez,
* « C’houi vo va friejou penn da benn va buez ;
* « Ne fell d’in er bed-ma nemedoc’h, va Jezuz,
* « Dasprener an eneou, va Mestr karantezuz !
* « Dilez a ran a grenn oll vraoigou ar bed,
* « Madou hag henoriou, n’ho klaskin mui nepred ;
* « Keit ha ma vezin beo me vo d’eoc’h, va Doue,
* « O tougen d’ho karet kalonou ’r vugale… »
* Roet ez euz d’in neuze eur groazik kouevr melen,
* Gand eur gordonen zu ’vit galloud he dougen.
* O Kroaz, va oll zenzor, na c’houi zo karadek !
* Pegement e plij d’in rei d’eoc’h-hu pokou c’houek !
* Me garo em c’herc’hen ho tougen noz ha deiz,
* Hag eur veach an amzer sellet ouzoc’h gand feiz.
* ’Vit gouzanv va foaniou a gorf hag a spered
* Eur zell hebken warnoc’h am zikouro bepred.
* Dont a rai ar c’hlenved d’am staga em gwele,
* Kroazik ker va Gwestlou am frealzo neuze.
* D’am Zalver war ar Groaz vo va zell diveza,
* Pa larin kenavo da sklerder ar bed-ma....
* Etre va daouarn ien, pa vezin tremenet,
* Va C’hroazik vo lakeat e pleg va japeled ;
* Va mignounez feal da viken am heulio ;
* En arched, en douar, va c’hroaz ganen ielo....
* Mignounez venniget, va c’hennerzit bepred
* Eneb ar bed, ar c’hig, eneb an drouk-spered,
* M’ac’h hellin, va Jezuz, ô c’houi va c’harantez,
* Ho meuli d’am maro, en ho rouantelez !…
# Kroaziou Arvor

* Pa zeuaz ar Zent koz da Vreiz,
* Da zigas d’hon Tadou ar Feiz,
* Eur groaz dero a oe zavet
* War daoliou-mein an Drouizet.
* War ar peulvan, er menez-braz,
* Kroaz Jezuz-Krist a ziskouezaz
* E oa torret ren ar pec’hed,
* Koulz hag hini ar baganed.
* Enn henchou doun, pa dremene,
* Ar C’heltiad, kristen neuze,
* O weloud arwez ar Zalver,
* A stoue d’ezhan he benn terr.
* Goude-ze, war ann aoteriou
* A oe zaved enn ilizou,
* Ar groaz santel a lekeaz,
* Ha war he dour kleuz he gwintaz.
* Hogen ann amzer a groge
* Er c’hroaziou koad hag ho breine ;
* Eur re a lavaraz dre c’hoarz :
* « Ar mean er meaz, ar c’hoad ebarz. »
* Ha setu he-man da ober
* Gand eur mean kaled eur c’halver :
* Ar C’heltiaded he dadou
* Gant bili a rea ho armou !
* E berr amzer e oe gwelet
* Dre Vreiz kalz a groaziou zavet ;
* Distumm e ioa kalz anezho,
* Hernot ne ioa ket c’hoaz er vro.
* War gaeraad ez eant bemdez,
* Stang e ioa ar c’hroaziou nevez ;
* Hogen ann houarn, pa darzaz,
* A reaz doc’h-tu eur c’hoari vraz.
* Gread a oe gant-han morzoliou,
* Gread a oe gant-han kalz iennou ;
* Morzol ha ien, orz ha kizel
* A faoute gerrek Breiz-Izel.
* A dro vad ann holl gretourien,
* Skoazellet gand ar veleien,
* A grigne ar vein a vagad
* Hag a zeskaz skeudenni mad.
* E pad niver a gantvejou
* E savaz enn Arvor kroaziou ;
* Hogen dond a eure tud fall
* Hag a reaz eur c’hoari all.
* Doue a oe selled a dreuz
* Hag he groaziou ho doe gwall reuz :
* Torred, drasted ha dismantret
* Gand ar bec’herien kounnaret.
* Ar skeudennou a zibennent,
* Ar re varo a heskinent ;
* Droug ho devoa kalz euz eur be
* Ha marved ind holl koulzkoude.
* Truezuz braz e ioa gwelout
* Ann traou-ze holl o c’hoarvezout ;
* Ha Breiziz ker a hirvoude
* Vel ann avel er c’hoz-tie.
* Gand ar geod e ioa goloet
* Ar skeudennou a ioa torret :
* Eur c’har-groaz bennag enn he zao,
* Ar c’hrist d’ann traou ne iao ket brao.
* Ar gretourien genta maro
* Hep rei da c’houzoud ho hano,
* Pell amzer e oe dilezet
* Eun dismantr ar c’hroaziou drastet.
* Hogen eunn dervez e savaz
* Er vro-man eur skeudenner braz :
* Leun ez eo Breiz euz he hano,
* Hag er c’hantvejou e vevo.
* A viskoaz, gant tristidigez,
* E wele koz-kroaziou bemdez,
* Hag e laraz, eunn deiz a oe,
* Enn eur dridal korf hag ene :
* « Da enori Doue ann Tad
* Sevel ar re-man a vez mad :
* Me am bezo, euz ann Envou,
* Ar c’halloud da ober kroaziou. »
* Ann holl dud a oar, heb arvar,
* E ro d’ar mean ar stumm a gar,
* Hag e ma dre holl he groaziou
* Er berrejou hag enn henchou.
* Perag he veuli heb ehan ?
* Da dad eo, ma mignoun bihan,
* Ha gand dudi ha levenez
* E wel ann holl draou kaer a rez.
* Iaouang oud ha dija brudet,
* Hag ar maoud ez teuz gounezet ;
* Te a rai, m’hel lavar huel,
* Kalz a enor da Vreiz-Izel.
* I.-M. AR IANN.
# Kristen ha Breizad

| ◄ Da Liz ar Bellek | Kristen ha Breizad |
Kinniget da Vugale « Breuriez ar Brezoneg »
* Diskan :
* O Breiz-Izel, o Mamm zantel,
* Bro garet hon zud koz,
* Evit Doue, ’skeud ho panniel,
* Ni ’gerzo de ha noz ;
* Unanet ’n hon Breuriez,
* Ni ’gano a-bouez penn :
* Bevet ar gwir unvaniez,
* Ha Breiz da virviken !
* Hon diouvrec’h a zo c’hoaz dinerz :
* Da stourm evit hon Breiz ;
* Mes he c’harante a zo serz
* Ha birvidik ’n hon c’hreiz ;
* Hag eun de, mibien dister
* Breuriez ar Brezoneg
* A rey d’Arvor soudarded ter
* Ha Barzed kalonek.
* Spered Bro-C’hall, he gwall-skoueriou,
* ’Vel eur barr-avel foll,
* A drubuilh peuc’h hon c’halonou,
* A glask hon c’has da goll ;
* Daoust d’an avel ha d’ar bed,
* Ni ’gerzo ’vit ar Gwir,
* War hon diskoa pennou kaled,
* ’N hon c’hreiz kalonou dir.
* Hon galvedigez ’ zo uhel,
* Dispar eo hon mennoz :
* Miret gwerc’h an here zantel
* A hadas hon zent koz ;
* Hon youl a vo didrec’hus,
* Ha ter mouez hon zelen :
* Herminig Breiz ha kroaz Jezuz
* Hon reno da viken !
# Kroaz ar sturier

* Kroajou zavet el lanneier,
* El lez ar mor, er parkeier,
* War lein huel ar meneiou
* Hag en donder traouiennou,
* Pa dremenan en ho kichen,
* Deuz ma c’halon ’strink eur beden,
* Eur beden ’vid hon zadou koz
* ’Zo er bed-all ouz hon gortoz.
* Hi, en o fe stard evel roc’h,
* Ê o-deus zavet ac’hanoc’h,
* Da zigas sonj d’an tremener
* Dimeuz karante e Zalver.
* Me ’oar, dam-dostik d’ar mor braz,
* E-kreiz eul lann meinek ha noaz,
* Eur groaz krignet gant an amzer,
* Hag he hano “Kroaz ar Sturier“.
* Martoloded kristen ar vro,
* ’Rog mont kwit, ha pa vent distro,
* D’he zroad deu da bedi gand fe,
* Evid goulen skoazell Doue.
* E-pad o beaj aliez,
* Pa ve trubuilh en tiegez
* O kleved ar mor o krozal
* Hag an avel foll o yudal.
* O gwreg, he bugale gant-i,
* A deu eno c’hoaz da bedi,
* Da c’houlen zikour ’vid ar re
* ’Zo en riskl da goll marteze…
* Eun abarde e tremeniz
* E-tal ar groaz, hag e weliz
* Eur plac’hik stouet d’an douar,
* Ha hi mantret gant ar glac’har.
* Hirvoudi a re truezuz,
* Leuskel ’re klemmou ankeniuz,
* Ha bep an amzer e lere :
* « Ma Doue, bet truez out-e ! »
* Eun tammik pelloc’h peder-all
* Na sonjent nemed ebatal
* Ha tôl en ear, en eur c’hoarzin,
* O c’hanaouenn sart ha sklentin.
* — « Petra ’zo kiriek, ma vlac’hik,
* D’ar boan e rann da galonik ?
* Perag da daerou ’red ken puilh ?
* Perag ’teuz kement a drubuilh ? »
* « Pa ’man da garamadezet
* Er joa hag en evurusted,
* Perag out-te aman, lar d’in,
* O ouelan hag o hirvoudi ?… »
* Hag ar plac’hik a respontaz,
* ’N eur zevel he daoulagad glaz :
* — « Ma zad ha ma daou vreur henan
* ’Zo et d’an Island, ar bla-man.
* Sethu bremaïk, daou viz ’zo
* Na zo ket bet deuz o c’helo :
* Biskoaz ken pell na oant chomet
* Heb bean bet d’ar ger skrivet.
* « Du-hont, en chapel ar Werc’hez
* E pedan ’vit-e aliez,
* Daoulinet dirag he skeuden :
* ’Zeblant ket klevet ma feden.
* « Ma mamm baour, klanv en he gwele
* Ne ra ’med gouelan entr’an de.
* Gwelet a red ’ta, otro mad,
* Ec’h e gwall-ankeniuz ma stad !… »
* — « Laka da fianz en Doue ;
* Ped anean bepred gant fe,
* Ha deuz lein an Nenv e skuilho
* E vennoz war da drubuilho. »
* Hag ar plac’hik, ouz troad ar groaz,
* A bedaz eur pennadik c’hoaz,
* Ha goude, muioc’h kalonek,
* D’ar ger ’tistroaz ’n eur redek.
* — o —
* Ar beden vad ’zo gallouduz,
* Hag, er bed-man ken trubuilhuz
* E ra d’imp kât dimeuz an Ne
* Nerz da c’houzanv poan ar vuhe.
* 3 a viz gouelen 1899.
* Tremener.
# Kroaz an Hent

    Ur bajenn disheñvelout eo homañ, da lavarout eo ur roll testennoù hag a zo damheñvel o anv. Bremañ e c'hallit dibab ennañ an destenn emaoc'h o klask.
Er Barzhaz Breizh, gant Kervarker :
* Kroaz ann hent (1846)
* Kroaz ann hent (1867)
* Kroaz ann hent (1883)
# An avel

| ◄ Glao Sant-Mikael | An avel | Erc’h ► |
D’an Aotrou J. Philippe.
* Karout ’ran an avel pa c’houez dre ar gwez bras,
* Pa lak war va zôenn da zansal ar mein glas,
* Pa storlok dor va zi ; pa gren gwer va frenestr
* ’Vel, e tremen ar Raz, gwern ha kerdenn eul lestr ;
* Pa welan oc’h heja ar skourrou war ar c’hleuz,
* An ed e-barz ar park ’giz eun aber e reuz ;
* Pa zao, pa ziazez ar wagenn war al lenn ;
* Pa bleg, el lanneier, ar brug hag ar raden ;
* Pa vez ’us d’ar reier ar c’hoabr o c’haoliata
* ’Vel eur stroll marc’heien a-du d’en em ganna ;
* Bran, pig, kement a nij, douget e-barz ar vann ;
* Kerzet ’ra va spered war o lerc’h en aer splann.
* Dreist-holl epad an noz e plij d’in an avel
* Pa ven ’korn an oaled o tomma em skabel ;
* O selaou he c’hlemmou, gourvezet em gwele :
* ’Karfen gwelet evrus neb a zo war vale.
* ’Vid ar vartoloded, evid an divrôad,
* A-wechou dic’houdor, evit ar paour hep koad,
* ’C’houlennan gant Doue skoazell en o buhez ;
* Evit va c’henvroïz e kresk va c’harantez.
* Evel-se an avel a ro d’in da c’houzout
* ’Tlean d’ar pez a vev gouestla va holl c’halloud :
* Ne deus gwir levenez pa c’houzanv mab an den
* E korn pe gorn ar vro dienez pe anken.
# An daou Gy.

| ◄ Ar Glesqer hac al louarn. | An daou Gy. | Ar C’hanval.  ► |
FABL 90.
An daou Gy.
Bea e voa guech-all eur c’hy
Qen accustumet da gregi
En qement den a dremene,
Ma rencqas e berc’hen neuse
Staga eur vas en e gerc’hen
Da zisquel d’ê en em diffen.
Ar c’hy droug a imaginas
E voa ennes eun henor bras,
Eur mercq deus anoudeges,
En recompanç d’e vadeles,
Ha dre eur vanite eston
E vimprize e gompagnon.
Ar chas-all, p’ho deus-àn clevet,
Unan fur bras hac anoudec,
Dre e experianç ha oad
En toes ar re-all venerab,
Da isellâd e ourgouil vras :
Ma mignon qer, a lavaras,
Zod out mar credes ar vas-ze
A raffe enorio dide :
Qemer qentoc’h e zinifi
Eur mercq demeus a infami.
Sans moral.
Meur a hini a ra pompad
A draou dre natur so blamabl,
Hac e ve caër ha glorius
Traou dre reson a so mezus.
# An danvad pen-gornik

Oberennoù damheñvel pe handelvoù all zo ivez, gwelout An danvad penn-gornic.
| ◄ Al Louarn Galant | An danvad pen-gornik | Sonig ar C’havr ► |
* Me ’moa eun danvad pen-gornik ;
* Pa oa ganin, ’oan pinvidik ;
* O ! ya, pinvidik mad !
* Kaon d’am danvad pen-gornik,
* Kaon d’am danvad !
TRADUCTION. — J’avais une brebis à tête cornue ; — Quand je l’avais, j’étais riche, — Oh ! oui, bien riche ! — Deuil à ma brebis à tête cornue, — Deuil à ma brebis !
Chanté par Maria Raoul, Port-Blanc.
# An danvad penn-gornic

Oberennoù damheñvel pe handelvoù all zo ivez, gwelout An danvad pen-gornik.
| ◄ Al louarn galant | An danvad penn-gornic | Sonic ar c’havr ► |
Me ’m oa eun davad penn-gornic ; Pa oa ganin, oan pinvidic ;  Oh ! ia pinvidic mad !  Caon d’am davad !
 Caon d’am davad penn-gornic,  Caon d’am davad !
Pa gassenn anezhi d’ar c’hoad, E tagê tri bleiz ’n eur c’hrogad,  Hac ho mamm, hac ho zad,  Oh ! ia fad !
Pa gassenn ’n ezhi d’ar brugou, E tigasse gouzill d’he c’hraou,  Ia, dec carad,  Ha re vad !
P’hi goroënn, deuz ar mintin, Am bije tri leiz ar vassin,  Ter vassinad,  Ha re vad !
Pa hi goroënn, deuz ann noz, Am bije amann, antro-noz,  Ia, dec podad,  Ha podadou mad !
Euz ar mintin pa staote, Tric’houec’h milin a vâle,  Ha c’hoas, mar vije,  Ha mâla mad !
Gant ar gloan euz he daou goste, Me a wiske ma bugale,  Oh ! ia fad !  Ho gwiske mad !
Gant eun tamm gloan a vec he lost, Me roë eun habit d’ar provost,  Oh ! ia fad !  Eun habit vad !
Gant he lost ha gwalen he geïn, Me raï eur c’har d’ charréad meïn,  Oh ! ia fad,  Hac eur c’har mad !
Caon d’am davad penn-gornic,  Caon d’am davad !
Canet gant Mari Daniel. Duault.
# An daou Vignon hac an Ours.

| ◄ Ar C’hanval. | An daou Vignon hac an Ours. | An daou Bod.  ► |
FABL 92.
An daou Vignon hac an Ours.
Daou zen a voa mignonet bras
Eun ours en ent a rancontras :
O vont evel-ze assambles
Ne zonjent en netra dies.
Unan a bign en eur voeen
Evit deus danjer en em denn,
Hac egile en em daulas
Var an douar, gant eun hast vras :
Ne voele qet esperanç vad
Da alloud en em zauvetâd.
An ours ractal, en eun istant,
A aru tost incontinant
Hac a c’hoeza partout en dro,
Qen couls e fri hac e c’heno.
En da ampech a lecqe poan
Da dremen ep tenna allan,
Hac ep nep zort finvadenno
An ours a zonch e voa maro ;
Rac laret a rer ne zeb qet
James demeus a charoignet.
Ma c’hez quit ac’hane buan,
Hep ober an disterra poan.
Goude ma voa bed disqennet,
An hini voa er voeen pignet,
O clascq farsal e gompagnon,
A c’houlenne en pe fesson
Na petra an ours a lare
D’e scouarn, pa guzuillicqe.
P’en deus an ours ma c’honseillet,
Evellen en deus lavaret :
En ent n’en dy biqen james
Gant eur mignon evel ennez.
Sans moral.
Ar fe, an adversiteo,
An danjer hac ar pirillo
A zisqueo hep mancq ebet
Pere eo ar guir vignonet.
# An arc’h koz

| ◄ Bara nevez | An arc’h koz | Eun den evurus ► |
D’an Aotrou abad Fransès.
* Pep tra, pep brud, eta, a dremen er bed-man :
* Er solier, o arc’h koz, breman eo da gavan,
* E kostez ar c’heuneud pe dindan ar c’holo,
* Golôet a boultren, prenvedet, divalo,
* Ha nann, evel gwechall, e goulou-dor an ti,
* ’Kichen ar pep brava eus an arrebeuri.
* Ne c’houler ken gwelet da botailh gofeliet,
* Torret, debret a vergl, ha da goad kizellet,
* Kollet gantan e goar, ne deo mui lugernus.
* O izelidigez, na pegen damantus !
* Ankounac’haet, siouaz ! egiz kalz a draou koz,
* Warnout, paour kêzik arc’h, ez eo kouezet an noz.
* Pep tra a dle mervel… Uzan ’ra an arem.
* War-lerc’h da oberour ne jom hano. Na glemm !
* Evit gwir, da zoare ha ne deo ket hor stad,
* Pa zarc’hao ar gozni war hor bloaveziou mat ?
# An daou Bod.

| ◄ An daou Vignon hac an Ours. | An daou Bod. | Ar C’hole hac ar Bouc’h.  ► |
FABL 93.
An daou Bod.
Daou bod (ouarn unan anê
Deus a bry e voa egile),
Var vord eur rinvier voaint lezet
Ha gant an dour e voaint roulet.
Ar pod pry en devoa morc’het
Hac aon bras ne vije torret.
Ne gemer aon rac qement-ze,
A laras dezàn egile,
Rac certen mèn a ampecho
Eus an dra-ze na c’hoarveo.
Ar pod pry en deus respontet :
Qement-ze so mad lavaret,
Mæs mar deuan d’en em stocqa
Ouzit-te ha d’en em vrinza,
Pe autramamt caout re a gour
Dre ar fors ners demeus an dour !
An dra-ze n’ell qet hoarveout ?
Coll a rin o stocqa ennout ;
Zede ar reson vad evit
En em zepari diouzit.
Sans moral.
Guelloc’h cals e vo e vefet
Antreteni ho conzortet
Vit frecanti puissantoc’h
Hac a ve cals pinvidicoc’h.
Deus ar puissant vo domach
Ha deàn ne alli qet noaz.
# Consécration d’er Uériès

| ◄ Ar en devotion d’er Uériès | Consécration d’er Uériès | Méditation ar en hinour d’en Æl-mad ► |
1° UR gustum excellant hac un devotion cair é tigueaheu er grechénion e vehai en dout én ou zy limage er Uériés, ha d’hé gouilieu brassan monet ansambl ar en deulin dirac el limage-cé, hac hum hlouistrein d’er Uériés Vari, pedost ér mod-men :
Guériés Vari beniguet, chetu-ni amen stouïet ar hun deulin dirac oh, eit hou ç’hanàuein eit Rouannès en Nean hac en doar, hac eit hun gùellan avocadès dirac Doué, a zivout hun ol dobérieu ér bed-men, hac hun heurustet éternel ér bed-aral.
Ni hum laqua ol édan hou couarnation ha sourci carantéus ; ni hou choége eit hun rouannès, eit hun mæstrés hac hun gùellan mam. Ne fal demb na desirein na clasquein mad erbet, na spirituel na tamporel, nameit er péh e bligeou gueneoh goulen guet Doué rein ha conservein demb. Hum abandonnein e ramb guet ur gonfiance antiér de soign carantéus ur vam quer charitabl ha quen tuem a galon èl oh. Ni hum gavou heurus mar plige gueneoh hun hemér an hou couarnation sourciabl, ha de vugalé èl ma hou queméramb de vam, hac hun laquat én abri doh en drouc guet hou madeleah royal. Eit gout ha discoein hun grat deoh eit er græce-zé, ni é grata é vehemb fidel deoh er rest a hun buhé, hac é credehemb, èl ma credamb, é hoh bet conceuet hemb pehet erbet.
Mêlet re-vou de virhuiquin er Uériès beniguet, conceuet hemb pehet, ha perpet glan a behet ; re-vou hinouret perpet ha partout en hanhue sacret a Vari ; re-vou beniguet hac adoret partout ha de virhuiquin er fréh sacret ag hé horf, Jésus. Èl-cé re-vou groeit.
# Confians en Doue

| ◄ Remerk | Confians en Doue | Peden d’ar geuzidigez ► |
* 1.
* Aotrou, ’barz em holl boaniou,
* Er C’hrist eo e sonjan.
* Gortoz ran euz he nerzou
* Ar iec’hed a glaskan.
* En divrec’h eun Tad tener
* Ez oun en em daolet,
* En he c’hras me a esper,
* Rag hen n’euz ma frenet
* 2.
* Ine aonik ha dister,
* Perag n’em drubulia,
* Pa ’z oud breman d'ar Zalver.
* Penaos c’helles krena!
* Lez da vugale ’r bed man
* Ar zoursi, an daerou,
* Krist, war b’hini n’em harpan.
* N’euz douget ma foaniou.
* 3.
* Piniet war zu an envou.
* Krist n’euz ket prometet
* Euz ar bed man ar madou
* D’he vrasa minioned.
* Vit nep zo gant Krist karet
* An aour zo re dister ;
* He unan eo n’em roet.
* O pebeus tenzor kaer!
* 4.
* Eurus bras en em gavan.
* Pa ’z oun gant Krist karet:
* Gout ’ra pa huanadan
* Pegouls ven glac’haret.
* Destum a ra ma daerou.
* C’hoantat ra ho zorcha.
* N’em eus ket a c’hlac’hariou
* N’he e c’helfe diboania.
# Conception er Uiriès

| ◄ Commemoræson er Fidelèt treménét | Conception er Uiriès | Ag en eil a Ourhæmeneu en Ilis  ► |
EN Ilis n’hi dès quet prononcét é ma bet conceuét er Uériès exant ag er péhet originel : mæs hi e zisco splann é crèd é ma bet gorantét a nehou dré ur hræce particuliér, a pe inour en dé a hé Honception guet ul Lid solamnel. A pe vai question ag er péhet originel, S. Augustin ne veèn quet ma vou conzét ag er Uériès, a gaus d’en inour e zou deliét de Jesus-Chrouist hé Mab. Er faveur spécial-ze en dès ehue méritét tehi mei bet exant ag en inclination d’er péhet, ha m’hi dès treménét tout hé buhé hemb commettein en distérran péhet.
Eid antréein é santimanteu en Ilis, inouret er hettan momand-hont a santefication er Uériès, ha trugairicait Doué en dout reit d’er béd en hani a béhani é ma gannét Jesus-Chrouist. Purifiet hou Calon ag en ol inclination d’er péhet ; queméret er rèsolution de voud ur gùir servitour d’er Uèriès, hac ur veritabl Discipl de Jesus-Chrouist hé Mab.
Rai hir vehai rein deoh instructioneu ar er Gouïlieu-aral e hum gav durand er blæ.
# Conscrived Loguivi

| ◄ Son zoudard | Conscrived Loguivi | Son zoudard ► |
Zilaouet, ha me gonto d’ac’h,
 Na allan ket hen nac’h, (bis)
Tenor ann amour, ha pa gommans crigin,
Dibôt ar veach ma aller hen torrin.
 Me ’m eus caret fidelamant  Eur plac’h fur ha prudant, Ha coant dreist an hol verc’hed, hep offansin hini, E-lec’h ma varche na garrien nemert-hi.
 Me ’m eus choazet eur vestres coant,  Eur plac’h fur ha prudant ; Gened ha moyenn, netra na vanc d’ezhi : Pebeuz plijadur dont d’hi c’honsideri !
Met arru ez eo ar mandat,
 E-touez ar bôtred vad
Da dennan d’ar billet, en faveur ar Roue
Doue da gonzolo neb a digwezo d’hè !
 Na pa oamb en kêr assamblet
 Eun tri c’hant a bôtred,
Eno oa hirvoud, chagrin ha melconi,
Da c’hoûd piou vije zoudard ’wit parrouz Loguivi.
 Pa oan er gambr, prest da dennan,
 Me o commans crenan,
O sonjal em chalon, em speret,
A vijenn zoudard, ha gwir am boa sonjet.
 Pa oa digwêt ar billet d’in
 Ha me da déplorin,
O gwerc’hez Vari ! digwêt ar ballet d’in,
Setu me conscrit ’wit parrouz Loguivi !
 Roët oe d’imp eun tam conje,
 ’Wit mont d’ar gêr neuze,
Da lâret adieu, kerent ha minoned, Ha da gimiadin digant hon mestrezed.
 — De-mad d’ac’h-c’hui, ma dous Mari,
 Digwêt ar billet d’in ;
Arru ann amzer ma vo ret ho cuitad,
Hac ho tilêzel, marteze ewit mad !
 — Ha possubl ve, ma zervijer,
 Ve collet hon amzer,
Hac hon joaüsted troët ’bars en glac’har !
Me garje bezan ’n creiz calon ann douar !
 — Mari, na lavaret ket se,
 C’hui c’heus ho liberte
Da choas ho tezir, en parrous Loguivi,
Ha me ’zo breman dindan ho damani.
 ’N ker’liès plass ma valein,  Am bô zonj a Vari ;
Na noz na de na iei deuz ma speret,
Pa sonjfet ’n neubeutan, me deuio d’ho kweled.
 Mari, en ho hol bedenno,
 Bezet zonj ac’hanon,
Ha ma retornan c’hoaz d’am bro birwikenn
Me dalvo d’ac’h-c’hui en kefer eur c’hristenn.
Adieu, hospital ar Roue,
 Me n’ho kwelin goude ;
N’am bezo pelloc’h nep-sort plijadurès
O pourmen dre-z-och en kefer ma mestrès !
 Adieu, pors Brest ha Recouvrans,
 ’C’h an da guitaad Frans,
Ar Roc’h, Landernè, Castel-Pol, Montroulès,
Landivichau tremenen aliès !
 Adieu, kerent ha mignoned,
 C’hui na bartifet ket :
Canet eur zonic ewit em recreïn,
M’ hen graïo ive, pa vin en Enesi !
Plouaret.